SL Uradni list Evropske unije L 274/24

DIREKTIVA KOMISIJE 2012/24/EU

z dne 8. oktobra 2012

o prilagoditvi tehničnih določb Direktive Sveta 86/297/EGS o približevanju zakonodaje držav članic o priključni gredi traktorjev in njeni zaščiti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/37/ES Evropskega parlamenta in Sveta z dne 26. maja 2003 o homologaciji kmetijskih in gozdarskih traktorjev, njihovih priklopnikov in zamenljivih vlečenih strojev ter njihovih sistemov, sestavnih delov in samostojnih tehničnih enot in o razveljavitvi Direktive 74/150/EGS (1) ter zlasti točke (b) člena 19(1) Direktive,

ob upoštevanju naslednjega:

(1) Oddelek 4.2 Priloge I k Direktivi Sveta 86/297/EGS (2) vsebuje splošne določbe za sprednje priključne gredi. Po tabeli 2 navedene priloge se za kategorije traktorjev, opremljene s sprednjo priključno gredjo, uporablja standard ISO 8759-1:1998, ki določa tudi mere za položaj sprednje priključne gredi. Vendar pa te zahteve glede položaja zaradi novih oblikovnih zahtev niso združljive s številnimi kmetijskimi in gozdarskimi traktorji.

(2) Zahteve za sprednje priključne gredi iz Direktive 86/297/EGS zadevajo samo vprašanja varnosti, tj. položaj priključne gredi, zahteve glede zaščite in varno območje. Položaj priključne gredi, kot je določen z Direktivo 86/297/EGS, ni združljiv z več kategorijami traktorjev na trgu in njihovimi pripetimi priključki. V tabeli 2 Priloge I k Direktivi 86/297/EGS sta iz zahtev glede položaja že izvzeti kategoriji traktorjev T4.1 in T4.3.

(3) Traktorji kategorij T1, T2, T3, T4.2 in T5 poleg tistih iz kategorij T4.1 in T4.3, ki so že izvzeti iz zahtev določbe 4.2 standarda ISO 8759-1:1998, ne morejo biti skladni z navedenimi zahtevami.

(4) Več traktorjev je lahko opremljenih s posebnimi vrstami priključnih gred, za katere se standard ISO 8759-1:1998 ne uporablja.

(5) Pri traktorjih kategorije T3 se standard uporablja le, če je traktor opremljen s priključno gredjo iz navedenega standarda. Vendar pa so druge kategorije vozil, kot so traktorji kategorije T2 in nekateri manjši traktorji kategorije T1, lahko opremljeni s posebnimi vrstami priključnih gredi, ki jih standard ne zajema. Zato bi bilo treba izjemo pri zahtevah standarda ISO 8759-1:1998 razširiti tudi na kategoriji traktorjev T1 in T2.

(6) Enake težave se pojavljajo v ustreznih kategorijah C.

(7) Ker se bodo specifikacije standarda ISO 8759-1:1998 z izjemo določbe 4.2 uporabljale za traktorje vseh kategorij T in C, ki so opremljeni s sprednjo priključno gredjo, je tabela 2 odveč in bi jo bilo zato treba črtati.

(8) Direktivo 86/297/EGS bi bilo zato treba ustrezno spremeniti.

(9) Ukrepi, predvideni s to direktivo, so v skladu z mnenjem odbora, ustanovljenega v skladu s členom 20(1) Direktive 2003/37/ES –

SPREJELA NASLEDNJO DIREKTIVO:

Člen 1

Priloga I k Direktivi 86/297/EGS se spremeni:

1. Točka 4.2 se nadomesti z naslednjim: „4.2 Določbe za sprednje priključne gredi Specifikacije standarda ISO 8759-1:1998 se z izjemo določbe 4.2 uporabljajo za traktorje vseh kategorij T in C, ki so opremljeni s sprednjo priključno gredjo v skladu z navedenim standardom.“

2. Tabela 2 se črta.

Člen 2

1. Države članice najpozneje do 31. oktobra 2013 sprejmejo in objavijo zakone in druge predpise, potrebne za uskladitev s to direktivo. Komisiji takoj sporočijo besedilo navedenih predpisov.

Te predpise uporabljajo od 1. novembra 2013.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih določb nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 8. oktobra 2012 Za Komisijo Predsednik José Manuel BARROSO

(1) UL L 171, 9.7.2003, str. 1.

(2) UL L 186, 8.7.1986, str. 19.